Grupet amerikane pro-demokracisë në Egjipt
Grupet përballen me akuza kriminale për nxitjen e protestave në atë vend.
Disa organizata amerikane të ndihmave po përballen me akuza kriminale në Egjipt për nxitje të protestave pro-demokracisë kundër regjimit ushtarak të vendit. Korrespondenti i Zërit të Amerikës Chris Simkins njofton se prokurorët egjiptianë thonë se do të gjykojnë dhjetra punëtorë të organizatave jo-qeveritare, përfshirë 19 amerikanë në lidhje me hetimin. Tensionet mes Shteteve të Bashkuara dhe Egjiptit po shtohen lidhur me akuzat se grupe pro-demokracisë me qendër në Shtetet e Bashkuara po përdorin financime të huaja për të inkurajuar protesta kundër drejtuesve ushtarak të Egjiptit. Polemikat u përshkallëzuan pasi një ministër në kabinetin egjiptian akuzoi Uashingtonin se po kërkonte qëllimisht të krijonte kaos për ta ndalur vendin të përparonte. Organizatat jo-fitimprurëse me bazë në Shtetet e Bashkuara i mohojnë këto akuza. Ata thonë se kanë zbatuar ligjet egjiptiane dhe kanë mohuar favorizimin e ndonjë partie politike të veçantë. Në dhjetor, forcat egjiptiane të sigurimit bastisën zyrat e 17 grupeve jo-fitimprurëse që morën financime të huaja duke marrë dokumenta dhe kompjuterat. Ky veprim ka indinjuar administratën Obama e cila ka kërcënuar të ndërpresë më shumë se 1 miliardë dollarë ndihma për Egjiptin në se cështja nuk zgjidhet. Zyrtari i lartë i Departamentit të Shtetit për të Drejtat e Njeriut, Michael Posner, thotë se autoritetet egjiptiane nuk duhet të kufizojnë punën e organizatave jo-qeveritare. Katër nga organizatat jofitimprurëse janë me seli në Uashington dhe disa marrin financime nga qeveria amerikane. Grupet pro-demokracisë si Instituti Demokratik Kombër dhe Instituti Republikan Ndërkombëtar po punojnë në Egjipt dhe në dhjetra vende të tjera. Grupet përqëndrohen më shumë në edukimin e partive politike për të zhvillua platforma, në edukimin e grupeve civile si të nxisin kauzat e tyre dhe në trajnimin e vëzhgimit të zgjedhjeve. Michele Dunne është eksperte për Egjiptin në institutin Këshilli i Atlantikut në Uashington. Gjatë 30 viteve të fundit, Shtetet e Bashkuara kanë financuar grupet pro-demokratike që punojnë në vende si Rusia, Zimbabveja dhe Venezuela. Por analistët thonë se punonjësit e organizatave jo-qeveritare në disa raste janë kërcënuar ose janë parë me dyshimin se kanë një program në vende të tjera. Analisti Eric Trager në Institutin për Politikat e Lindjes së Afërt në Uashington thotë se media shtetërore egjiptiane duhet të ndalë deklaratat e rreme rreth punës që bëjnë grupet pro-demokraciën në vend. Ndërsa ngërçi mes Kajros dhe Uashingtonit vazhdon, mbrojtësit e të drejtave të njeriut thonë se shpresojnë se akuzat kriminale kundër grupeve pro-demokracisë në Egjipt të tërhiqen. Ata thonë se organizatat e ndihmave thjesht po trajnonin njerëzit për të marrë pjesë në zgjedhjet që kërkon të mbajë regjimi ushtarak i vendit.